
   ELEMENTI I KRITERIJI VREDNOVANJA I OCJENJIVANJA U NASTAVI 
LIKOVNE KULTURE (5.- 8.r)


Elementi vrednovanja proizlaze iz domena ukazujući na različite aspekte znanja, sposobnosti i vještina učenika. Samo vrednovanje se temelji na kontinuiranom praćenju rada, aktivnosti i napretka učenika. Učenikova postignuća vrednuju se opisno i brojčano prema unaprijed definiranim i učenicima poznatim kriterijima, a u  skladu s predmetnim kurikulumom. Ocjene pružaju povratnu informaciju o razini usvojenih znanja, vještina i kompetencija te potiču daljnji razvoj i napredak. Kriterijsko vrednovanje temelji se na procjeni učenikovih postignuća u odnosu na odgojno-obrazovne ishode, a ne u usporedbi s drugim učenicima.
Radi što objektivnijeg vrednovanja prikupljaju se različiti pokazatelji učenikova rada i postignuća. Posebna se pozornost posvećuje redovitom praćenju, pravodobnoj povratnoj informaciji te poticanju učenika na aktivno sudjelovanje u nastavi. Redovito izvršavanje obveza, samostalan i dodatni rad, sudjelovanje na natjecanjima, izvannastavnim aktivnostima te korištenje različitih izvora znanja bilježe se u učiteljevim zapažanjima i mogu pozitivno utjecati na zaključnu ocjenu. Učestalo nedonošenje pribora ili neizvršavanje obveza evidentirati će se te će o tome biti obaviješteni roditelji i razrednik.
Zaključna ocjena odražava cjelokupnu razinu ostvarenosti odgojno-obrazovnih ishoda tijekom nastavne godine i ne mora biti aritmetička sredina svih pojedinačnih ocjena. Pri ocjenjivanju se uzimaju u obzir učenikov trud, zalaganje, napredak i ostvareni rezultati.
   
    Elementi ocjenjivanja i vrednovanja uključuju:

1. stvaralaštvo (stvaralački proces)
 − artikuliranje i razvijanje ideje, stvaranje originalnih ideja, sposobnost improvizacije, primjena etapa kreativnoga procesa, refleksija i samorefleksija
Načini praćenja: diskusija, skice, bilješke, likovni ili vizualni rad
2. produktivnost  (likovni/vizualni izraz: realizacija ideje u formi, materijalu i mediju) 
− uporaba likovnih pojmova, likovnih materijala, tehnika i/ili vizualnih medija, prikaza motiva i originalnosti (stvaranje udaljenih asocijacija i ideja te izbjegavanje šablonskih i stereotipnih prikaza), uloženoga truda, izražene ideje (prijenos ideje u formu), dovršenosti radova 
Načini praćenja: likovni ili vizualni rad
3. kritičko mišljenje i kontekst (percepcija i rekonstrukcija cjeline: vlastiti rad i rad drugih učenika, umjetničko djelo, kontekst)
− analiza i vrednovanje stvaralačkog procesa: odnos rezultata svake etape s cjelinom, refleksija i samorefleksija
− stvaranje različitih poveznica (analizom i praktičnom primjenom različitih iskustava i znanja) između umjetničkih djela, stvaralačkoga procesa, učenikova likovnoga/vizualnoga izraza i njihovih konteksta, estetska osjetljivost (umjetnička djela, učenički radovi, okolina)
Način praćenja: diskusija, likovni ili vizualni rad




VREDNOVANJE NAUČENOG

5.razred
Kriteriji vrednovanja u 5. razredu temelje se na ostvarivanju odgojno-obrazovnih ishoda propisanih kurikulumom Likovne kulture. Ostvarenost ishoda prati se kroz razumijevanje, prepoznavanje i primjenu obveznih likovnih pojmova: crte prema toku i karakteru; dimenzija i kontrasta boja (boje prema boji, svijetlo-tamni, toplo-hladni, komplementarni); dvodimenzionalnih i trodimenzionalnih oblika; odnosa mase i prostora u skulpturi (statua, mobil,reljef) i arhitekturi; ritma na plohi i u prostoru te omjera veličina likova i tijela. 

6.razred
Kriteriji vrednovanja u 6. razredu temelje se na ostvarivanju odgojno-obrazovnih ishoda propisanih kurikulumom Likovne kulture. Ostvarenost ishoda prati se kroz razumijevanje, prepoznavanje i primjenu obveznih likovnih pojmova: crta prema karakteru i značenju; gradacije boje (ton, vrsta boje, čistoća); kontrasta boja (boje prema boji, svijetlo-tamni, toplo-hladni, komplementarni); asocijativne i simboličke vrijednosti boja; odnosa pozitiva i negativa; različitih tekstura površina (crtačke, slikarske i kiparske/plastičke); odnosa mase i prostora (skulptura, arhitektura); ritma na plohi, u prostoru i vremenu; omjera veličina na plohi i u prostoru; dominacije te različitih vrsta kompozicije (kružna, vodoravna, okomita, dijagonalna, piramidalna) i rekompozicije. 

7.razred
Kriteriji vrednovanja u 7. razredu temelje se na ostvarivanju odgojno-obrazovnih ishoda propisanih kurikulumom Likovne kulture. Ostvarenost ishoda prati se kroz razumijevanje, prepoznavanje i primjenu obveznih likovnih pojmova:
grafička modelacija; tonska modelacija i koloristička modulacija; boje i neboje
(kromatske i akromatske) boje; kontrasti boja; prividi prostora na plohi (očište nedogled, izbježišna točka,horizont, prostorni planovi, geometrijska perspektiva
s jednim ili više očišta; koloristička perspektiva (prostorno djelovanje boje), omjer i razmjer, proporcija, kanon; simetrična i asimetrična kompozicija; statično-dinamično, ravnoteža; ritam na plohi, u prostoru i u vremenu.

8.razred
Kriteriji vrednovanja u 8. razredu temelje se na ostvarivanju odgojno-obrazovnih ishoda propisanih kurikulumom Likovne kulture. Ostvarenost ishoda prati se kroz razumijevanje, prepoznavanje i primjenu obveznih likovnih pojmova: crte prema toku, karakteru i značenju; croquis (kroki); privid prostora na plohi – geometrijska perspektiva (očište), poliperspektiva, koloristička perspektiva (prostorno djelovanje boja), atmosferska perspektiva; masa (punina) i prostor (praznina) u skulpturi i arhitekturi; različiti odnosi mase i prostora; različiti kontrasti (na plohi i u prostoru); dimenzije boja (kromatska kvaliteta / vrsta boje, ton, zasićenost);
simbolika i asocijativnost boja; kolorističko i tonsko slikanje; svi kontrasti boja;
boja kao svjetlost, pigment, u digitalnim i elektroničkim medijima; optičko miješanje boja; površina (crtačka, slikarska i kiparska (plastička) tekstura); ritam (pravilni, nepravilni); različiti ritmovi na plohi, u prostoru i u vremenu; ravnoteža, simetrija i asimetrija; optička ravnoteža; omjeri, razmjeri, proporcije; kompozicija (horizontalna, vertikalna, dijagonalna, piramidalna, kružna); format; harmonija i jedinstvo.
	Razina usvojenosti navedenih likovnih pojmova i njihova primjena u likovnom izražavanju, stvaranju i analizi likovnih/vizualnih radova osnova su za vrednovanje učeničkih postignuća u 5., 6., 7., i 8. razredu.




	OCJENA
	KRITERIJI VREDNOVANJA I OCJENJIVANJA

	ODLIČAN (5)
	Stvaralaštvo
- stvara originalne ideje i udaljene asocijacije na  inventivan način te ih precizno prenosi na svoj likovni uradak; predlaže veći broj ostvarivih rješenja na zadani problem; ideja likovnog uratka je iznimno razumljiva i jasna; ne koristi šablone i stereotipe;  improvizira u radu u svrhu pronalaženja različitih puteva do rješenja (koristi različite strategije i postupke); samostalno predviđa aktivnosti koje treba poduzeti da bi došao do rješenja (samostalno organizira etape rada); likovni/vizualni rad je ostvaren (nacrtan/ naslikan/ otisnut /modeliran) na vrlo originalan i neuobičajen način te je različit od drugih radova

Produktivnost
-originalno koristi različite izražajne mogućnosti likovnog jezika u prikazu motiva / interpretaciji teme / izražavanju ideje;  improvizira u primjeni tehnika i medija; likovne tehnike crtanja/ slikanja/ oblikovanja /otiskivanja koristi iznimno precizno i uredno; dovršava radove; samostalan/na je u radu te aktivno sudjeluje u uvodnom dijelu sata, samoj realizaciji, analizi i vrednovanju radova; iz likovnog/vizualnog uratka je vidljivo kako su u potpunosti usvojeni ključni pojmovi

Kritičko mišljenje i kontekst
- samostalno rekonstruira proces stvaranja u vlastitom i tuđim radovima;  samostalno analizira odnose ideje, forme, materijala i medija na vlastitom i tuđim radovima, umjetničkim djelima te primjerima iz vizualne kulture; stvara poveznice između umjetničkog djela, vlastitog rada i konteksta; izražava se bogatim likovnim jezikom, pokazuje visoku usvojenost likovnih elemenata i kritičke samosvijesti; pokazuje izniman interes za predmet i za sva područja likovnog izražavanja; odgovorno i savjesno se odnosi prema radu


	VRLO DOBAR (4)
	Stvaralaštvo
- osmišljava ideje kao odmak od doslovnih asocijacija te ih dosta precizno prenosi na svoj likovni uradak; ideja likovnog uratka je razumljiva i jasna; ne koristi šablone i stereotipe; prepoznaje dva ili više načina dolaska do rješenja (prepoznaje različite strategije i postupke); predviđa dio aktivnosti koje treba poduzeti da bi došao do rješenja (uglavnom samostalno organizira etape rada); likovni/vizualni rad je ostvaren (nacrtan/ naslikan/ otisnut /modeliran) na zanimljiv i dosjetljiv  način te je djelomično različit od drugih radova

Produktivnost
-koristi različite izražajne mogućnosti likovnog jezika u prikazu motiva / interpretaciji teme / izražavanju ideje; korektno primjenjuje tehnike i medije; likovne tehnike crtanja/ slikanja/ oblikovanja /otiskivanja koristi  precizno i uredno;  dovršava radove; pokazuje interes i trud te samostalno sudjeluje u uvodnom dijelu sata, samoj realizaciji, analizi i vrednovanju radova; iz likovnog/vizualnog uratka je vidljivo kako su usvojeni ključni pojmovi


Kritičko mišljenje i kontekst 
- rekonstruira proces stvaranja u vlastitom i tuđim radovima; analizira odnos ideje, forme i materijala na vlastitom i tuđim radovima, umjetničkim djelima te primjerima iz vizualne kulture ; povremeno stvara poveznice između umjetničkog djela, vlastitog rada i konteksta; izražava se likovnim jezikom, pokazuje usvojenost likovnih elemenata i kritičke samosvijesti; pokazuje interes za predmet i za gotovo sva područja likovnog izražavanja; odgovorno se odnosi prema radu



	DOBAR (3)
	Stvaralaštvo
- stvara uobičajene ideje pomoću doslovnih asocijacija te ih dosta površno prenosi na svoj likovni uradak; ideja likovnog uratka je djelomično razumljiva i jasna; radi mali odmak od šablona i stereotipa; koristi manji broj strategija i postupaka pri rješavanju zadatka; uz učiteljevu pomoć prepoznaje aktivnosti koje treba poduzeti da bi došao/la do rješenja; likovni/vizualni rad je ostvaren (nacrtan/ naslikan/ otisnut/modeliran) na uobičajen način te sadrži elemente koji su često vidljivi na drugim radovima

Produktivnost 
-koristi skromniji likovni rječnik koji tek djelomično odgovara prikazanom motivu/ izraženoj ideji/ interpretiranoj temi; korektno primjenjuje tehnike i medije; likovne tehnike crtanja/ slikanja/ oblikovanja /otiskivanja koristi neprecizno i dosta neuredno; ostvaruje relativnu ili djelomičnu dovršenost; pokazuje pozitivan stav prema radu/uloženi trud te rijetko sudjeluje u uvodnom dijelu sata, samoj realizaciji, analizi i vrednovanju radova bez stalnog poticaja za rad; iz likovnog/vizualnog uratka je vidljivo kako su djelomično usvojeni ključni pojmovi

Kritičko mišljenje i kontekst
-djelomično rekonstruira vlastiti  i tuđi stvaralački proces; prepoznaje odnos ideje, forme i materijala na vlastitom i tuđim radovima, umjetničkim djelima te primjerima iz vizualne kulture; povremeno stvara jednostavne poveznice između umjetničkog djela, vlastitog rada i konteksta; površno se izražava likovnim jezikom, pokazuje djelomičnu usvojenost likovnih elemenata i kritičke samosvijesti; samo ponekad pokazuje interes za predmet i za  područja likovnog izražavanja; površno se odnosi prema radu



	DOVOLJAN (2)
	Stvaralaštvo
 - stvara doslovne asocijacije bez jasne ideje te ih površno prenosi na svoj likovni uradak; ideja likovnog uratka je nerazumljiva i nejasna; koristi šablone i stereotipe; uz učiteljevu pomoć prolazi kroz aktivnosti koje treba poduzeti da bi došao do rješenja; likovni/vizualni rad je ostvaren (nacrtan/ naslikan/ otisnut /modeliran) na uobičajen i veoma jednostavan način te sadrži elemente koji su gotovo uvijek vidljivi na drugim radovima

Produktivnost
-koristi skroman likovni rječnik koji ne odgovara prikazanom motivu / izraženoj ideji / interpretiranoj temi ;  upotrebljava tehnike i medije na osnovnoj razini primjene; likovne tehnike crtanja/ slikanja/ oblikovanja /otiskivanja koristi neprecizno i  neuredno;  ne dovršava radove; sudjeluje u nastavi samo na stalni poticaj; iz likovnog/vizualnog uratka je vidljivo kako nisu usvojeni ključni pojmovi

Kritičko mišljenje i kontekst
-ne može rekonstruirati vlastiti i tuđi stvaralački proces; ne prepoznaje odnos ideje, forme i materijala na vlastitom i tuđim radovima, umjetničkim djelima te primjerima iz vizualne kulture;  ne stvara poveznice između  umjetničkog djela, vlastitog rada i     konteksta; vrlo površno se izražava likovnim jezikom, ne pokazuje  usvojenost likovnih elemenata i kritičke samosvijesti; ne pokazuje  interes za predmet i za područja likovnog izražavanja; površno se odnosi prema rada






Prema Zakonu o odgoju i obrazovanju u osnovnoj i srednjoj školi (čl. 72., stavak (3)), brojčane ocjene iz nastavnih predmeta iskazuju se ocjenama od 1 do 5, pri čemu je ocjena nedovoljan (1) jedina neprolazna ocjena.
Kako bi se učeniku iz predmeta Likovna kultura mogla zaključiti ocjena nedovoljan (1), potrebno je primijeniti različite metode i oblike vrednovanja te prikupiti odgovarajuće dokaze o neostvarenosti odgojno-obrazovnih ishoda. Ti dokazi mogu uključivati skice, crteže, bilješke, rubrike, izlazne kartice i druge oblike praćenja učenikova rada. Učeniku i roditeljima potrebno je redovito pružati jasne i kvalitetne povratne informacije o izvršavanju obveza i napretku.
Likovna kultura je prvenstveno  odgojno-obrazovni predmet kojim se razvijaju kreativnost, kritičko mišljenje, stvaralaštvo i pozitivan odnos prema umjetnosti i kulturi. Zbog toga u tablici vrednovanja nisu posebno navedeni elementi i kriteriji za ocjenu nedovoljan (1), što ne isključuje mogućnost njezina izricanja kada za to postoje opravdani i dokumentirani razlozi.
U svojoj nastavnoj praksi učenicima uglavnom ne dodjeljujem ocjenu nedovoljan (1) kao oblik motivacije za rad i napredovanje. U slučajevima kada učenik ne izvršava svoje obveze ili ne sudjeluje u nastavnom procesu, najprije primjenjujem opisno praćenje i bilješke o radu te učeniku i roditeljima pružam povratne informacije s ciljem poticanja odgovornosti i uključivanja u nastavu. Ocjena nedovoljan (1) koristi se samo kada su iscrpljene sve mogućnosti podrške i praćenja te kada postoje jasni i dokumentirani dokazi da učenik nije ostvario propisane odgojno-obrazovne ishode.


	
Vrednovanje za učenje-metode


	
•	promatranje, opisivanje, razlučivanje različitih mogućnosti likovnog izražavanja     određenom likovnom tehnikom (crtanje, slikanje, grafika, 3D oblikovanje)
•	PP prezentacija, izrada i usporedba skica/likovnog uratka
•	refleksivna pitanja za vrijeme procesa rada, konstruktivni razgovor
•	argumentirana rasprava
•	povratne informacije
•	igra


	
Vrednovanje kao učenje-metode


	
•	refleksija/samorefleksija
•	vršnjačko vrednovanje /samovrednovanje
•	izlazni listići
•	analiza likovnog problema, upotreba likovnog materijala u samom procesu rada
•	lista za procjenu /samoprocjenu/ vršnjačko vrednovanje
•	procjena za vrednovanje rada skupine

